RÅDETS KONKLUSIONER

af 17. december 1999

om kultursektoren og beskæftigelsen i Europa

(2000/C 8/07)

RÅDET FOR DEN EUROPÆISKE UNION -

1) SOM ERINDRER om Rådets resolution af 4. april 1995 om kultur og multimedierne(1);

2) SOM ERINDRER om Rådets resolution af 20. november 1995 om fremme af statistiske oplysninger vedrørende kultur og økonomisk vækst(2);

3) SOM ERINDRER om Rådets resolution af 20. januar 1997 om integrering af kulturelle aspekter i Fællesskabets foranstaltninger(3);

4) SOM ERINDRER om arbejdsdokumentet fra Kommissionens tjenestegrene om "kultur, kultursektoren og beskæftigelsen" af 14. maj 1998, hvori Kommissionen analyserer kultursektorens beskæftigelsesmæssige virkninger og beskæftigelsesmulighederne i denne sektor;

5) BEMÆRKER den nye vægt, der lægges på beskæftigelsen i Amsterdam-traktaten, og især beskæftigelsens betydning i andre af Fællesskabets politikker og aktioner, og BEMÆRKER de muligheder, som indførelsen af en beskæftigelsesstrategi giver;

6) ERINDRER OM, at bl.a. film og audiovisuel produktion, scenekunst, musik, billedkunst, arkitektur, forlagsvirksomhed og pressen, multimedier, pladeindustrien, design og industriel kunst og kulturturisme er blandt de vigtigste områder i kultursektoren, og at kulturarven er et vigtigt grundlag for at frembringe nye kulturprodukter;

7) BEMÆRKER, at ifølge foreliggende oplysninger gav kultursektoren beskæftigelse til omkring tre millioner mennesker i EU-landene i 1995, hvilket svarede til cirka to procent af samtlige arbejdspladser i EU, og at beskæftigelsen i kultursektoren i løbet af 1990'erne er steget betydeligt hurtigere end beskæftigelsen som helhed;

8) UNDERSTREGER, at fremskridtene inden for kommunikationsteknologi og informationssamfundet har udvidet antallet af distributionskanaler betragteligt, hvilket har øget efterspørgslen efter nyt programindhold, og at varer og tjenesteydelser i andre sektorer i stigende grad udvikles og markedsføres ved hjælp af kulturelt input såsom design;

9) UNDERSTREGER, at det er af afgørende betydning for Europas konkurrenceevne og for den kulturelle mangfoldighed, at kultursektoren styrkes, og at kultursektoren har et betydeligt vækstpotentiale i det indre marked og på verdensmarkedet;

10) BEMÆRKER, at kultursektoren, der i vid udstrækning er afhængig af menneskelige ressourcer, er en arbejdskraftintensiv sektor, at folk, der arbejder i kultursektoren, ofte er højtuddannede og højtkvalificerede, at en betragtelig del af jobbene er projektspecifik, kortvarig deltidsbeskæftigelse i små og mellemstore virksomheder, og at denne sektor beskæftiger stort set lige mange mænd og kvinder;

11) VURDERER, at den stigende efterspørgsel efter kulturelle tjenesteydelser og varer, og især udviklingen af informationssamfundet og højteknologiske brancher, fortsat vil skabe arbejdspladser;

12) BEMÆRKER, at kultursektorens virksomheder ofte er afhængige af lokale partnerskaber, og at kultursektoren hjælper lokale innovationer ud på de internationale markeder;

13) ERINDRER OM, at kultursektoren er vigtig for fremtiden i forbindelse med regionalpolitikken, f.eks. strukturfondene, og om at foruden at skabe arbejdspladser bidrager investeringer i kultursektoren til styrket viden og knowhow i den pågældende region, fremmer socialt samspil og gør regionen mere attraktiv for virksomheder og borgere; endvidere bidrager investeringerne til at gøre viden mere tilgængelig for offentligheden;

14) FREMHÆVER, at kunstnerisk og andet kreativt arbejde er grundlaget for kultursektorens levedygtighed og fornyelse;

15) ER OPMÆRKSOM PÅ, at det er vanskeligt at tilvejebringe pålidelige og sammenlignelige statistikker vedrørende kultursektoren og dens beskæftigelsesmæssige virkninger både på nationalt og på europæisk plan;

OPFORDRER Kommissionen TIL

- at tage hensyn til kultursektorens betydning i nuværende og fremtidige fællesskabsaktioner og -programmer

- at være opmærksom på kultursektorens vigtige rolle for den kulturelle mangfoldighed og for aktioner vedrørende beskæftigelsen

- at fremme formidlingen af oplysninger om de muligheder for kultursektoren, der ligger i strukturfondene, og foretage undersøgelser i dette øjemed

- at fortsætte arbejdet med udarbejdelsen af kulturstatistikker, navnlig med hensyn til kultursektoren og dens beskæftigelsesmæssige virkninger, og gøre det lettere at udveksle oplysninger mellem medlemsstaterne;

OPFORDRER medlemsstaterne TIL

- at overveje kultursektorens betydning for skabelse af varige arbejdspladser som led i de nationale aktionsplaner for beskæftigelse

- at anerkende betydningen af videreuddannelsen af skabende kunstnere og andre, der arbejder på kulturområdet

- at fremme samarbejdet om fremme af kultursektoren mellem den offentlige og den private sektor og at erkende betydningen af uddannelse i et hastigt skiftende miljø

- at styrke samordningen, samarbejdet og udvekslingen af oplysninger mellem de nationale myndigheder i spørgsmål om fremme af kultursektoren.

(1) EFT C 247 af 23.9.1995, s. 1.

(2) EFT C 327 af 7.12.1995, s. 1.

(3) EFT C 36 af 5.2.1997, s. 4.